ОПШТИНА БЕРАНЕ

П Р Е Д Л О Г

# О Д Л У К Е

о подизању спомен - обиљежја постављањем спомен - објекта - споменик Војвода Марко Миљанов Поповић

Беране, новембар 2023. године

На основу члана 14, члана 16 став 1 и члана 20 Закона о спомен-обиљежјима („Службени лист Црне Горе“ број 40/08, 40/11, 2/17 и 08/18 ) члана 36 и 39 Статута општине Беране („Службени лист РЦГ-Општински прописи “ број 42/18 ), у складу са Програмом подизања спомен-обиљежја у Општини Беране за 2021. год. („Службени лист Црне Горе – општински прописи,бр 42/22), уз претходну сагласност Министарства културе и медија Црне Горе, Рјешење број :Упл-13-041/23-128/3 од 02.06.2023 године, Скупштина општине Беране, на сједници одржаној дана \_\_\_\_\_\_\_\_\_\_2023 **.** године, донијела је

# О Д Л У К У

**о подизању спомен - обиљежја постављањем спомен - објекта - споменик Војвода Марко Миљанов Поповић**

# Члан 1

Подиже се спомен обиљежје постављањем спомен објекта - споменик Војвода Марко Миљанов Поповић, на катастарској парцели бр. 1368/1, - Цвијетни парк, КО Беране, у захвату Детаљног урбанистичког плана „Стари Град“.

# Члан 2

Спомен објекат - споменик из члана 1 ове Одлуке, израдиће се од полираног гранитног постамента, висине 1,25 м, ширине 0,52 x 0,52м у горњој и доњој основи и бронзаног одливка попрсја са ликом Војвода Марко Миљанов Поповић , висине 0,90 м, ширине 0,75 м са пуним раменима и гранитне вазе на подијуму димензија 0,76 x 0,76 м и дебљине 0,035 м. Постамент је пооставњен на двостепеној гранитно зарубљеној пирамиди, димензија 0,86 x 0,86м и дебљине 0,025 м ( прва плоча ) и димензија 0,76 x 0,76 м и дебљине 0,025 м ( друга ) гранитна плоча. Укупна висина споменика износи , h=2.53 м

# Члан 3

Фронтално на постаменту споменика биће исписан ћириличним писмом текст следеће садржине:

**Војвода Марко Миљанов Поповић**

**1833 - 1901**

# Члан 4

Рок за подизање овог споменика је 2023-2024. година.

# Члан 5

Спомен објекат, споменик , из члана 1 ове Одлуке, подиже Удружење Куча „Марко Миљанов“ Беране.

Обвезник финансирања изградње спомен објекта је Удружење Куча „Марко Миљанов“ Беране.

Обвезник заштите и одржавања спомен обиљежја–споменика је Општина Беране.

# Члан 6

О спровођењу ове одлуке стараће се органи локалне управе надлежни за послове културе и орган локалне управе за планирања и уређења простора.

# Члан 7

Ова Одлука ступа на снагу осмог дана од објављивања у „Службени лист ЦГ-Општински прописи“.

# СКУПШТИНА ОПШТИНЕ БЕРАНЕ

**Број : 02- Предсједник Скупштине**

# Беране, \_\_\_\_\_\_\_\_\_ 2023. године Новица Обрадовић,с.р.

**О б р а з л о ж е њ е**

# Правни основ

Правни основ за доношење Одлуке о подизању спомен обиљежја, постављањем спомен објекта - споменика, Војводи Марку Миљановом Поповићу, садржан је у члану 14, члану 16 став 1 и члану 20 Закона о спомен обиљежјима („Службени лист Црне Горе 40/08,40/11, 2/17 и 08/18 „ ) .

Чланом 14 Закона о спомен обиљежјима прописано је да спомен обиљежје, изградњом или постављањем , може подићи Црна Гора, општина, мјесна заједница, вјерска заједница и друго правно лице. Чланом 16 став 1 овог закона, прописано да скупштина општине, у складу са Програмом подизања спомен обиљежја у општини Беране, уз претходну сагласност надлежног државног органа, доноси одлуку о подизању спомен – обиљежја.

У члану 20 је прописано да одлука о подизању спомен – обиљежја постављањем или изградњом спомен – објекта садржи : значајан догађај, истакнуту личност, људски идеал, културно – историјску традицију, борце за слободу, цивилне жртве рата или масовно страдање људи за које се подиже спомен – обиљежје; назив субјекта који подиже спомен – обиљежје; врсту и димензију спомен – обиљежја; мјесто подизања спомен – обиљежја; текст који ће бити исписан на спомен – обиљежју; рок и услови за подизање спомен – обиљежје и назив обвезника заштите и одржавања спомен – обиљежја.

Чланом 36 Статута Општине Беране прецизиране су надлежности скупштине, а чланом 39 Статута општине Беране прописано је да Скупштина општине доноси прописе и друге опште акте.

# Разлози за доношење

Група грађана , окупљена око Удружења Куча из Берана, покренуло је иницијативу бр. 01-018/20-512 od 04.03.2020 године, да се подигне спомен обиљежје, споменик Марку Миљанову Поповићу у Беранама.

Иницијатива је упућена Предсједнику општине,који се, на покренуту иницијативу, изјаснио актом бр. 01-018/20-2383 од 17.11.2020 године, којим је прихватио и подржао иницијативу за подизање спомен обиљежја Војводи Марку Миљановом Поповићу у Беранама . Савјет за давање назива насеља, улица и тргова , актом бр.01-016/21-37 од 03.02.2021 године, разматрао је иницијативу за подизања спомен обиљежја Војводи Марку Миљанову Поповићу и већином гласова, констатовао оправданом покренуту иницијативу и предложио да се овај предлог уврсти у Програм подизања спомен обиљежја у општини Беране .

Скупштина општине Беране , уз претходнуи сагласност надлежног државног органа , на сједници одржаној 12.08.2022 године донијела је Програм подизања спомен обиљежја за 2021 годину , бр: 02-016/22-313 , којим се обавезује подносилац Програма да достави надлежном органу појединачну одлуку о подизању спомен обиљежја – споменик Војводи Марку Миљанову Поповићу на потврђивање и давање сагласности .

Скупштина Општине је, у складу са Програмом подизања спомен обиљежја у Општини Беране за 2021. Годину бр : 02-016/22-313 од 12.08.2022 године, а у оквиру дате сагласности Министарства културе бр. УПИ-0-041/21-60/5 од 10.02.2021 године, обавезала да донесе Одлуку о подизању спомен обиљежја постављањем спомен објекта – споменика, Војводи Марку Миљанову Поповићу.

Подизањем спомен - објекта - споменика, Војводи Марку Миљанову Поповићу , одаје се почаст и трајно чува успомена на ову истакнуту личност.

Марко Миљанов Поповић, је рођен у Медуну од оца Миљана и мајке Борике Милић из племена Кучи. У вријеме његовог рођења и младости, Медун и Кучи са свијем Брдима још увек нијесу били подведени под тадашњу Црну Гору, већ су се Брда у свему држала као равна са Црном Гором те се тако и сама држава црногорско-брдска у своме настајању увијек називала пуним називом: Црна Гора и Брда. Као и сви његови сународници, из тог времена, Марко Миљанов Поповић је ратовао против Турака. Године 1856. је дошао у Цетиње и ушао у службу књаза Данила као перјаник. Због свог јунаштва и успешних напада на Турке, и као човек од поверења, књаз Никола Петровић га је наградио положајем судије и вође племена Братоножића. Због његовог рада на присаједињењу Куча Црној Гори, Турци су за његову главу расписали награду. Године 1874. Марко Миљанов Поповић је изабран у Црногорски сенат (од 1879. претворено у Државни савјет). У рату против Турске, командовао је црногорским војницима у бици на Фундини. Након оштрог сукоба са књазом Николом 1882. Марко Миљанов је напустио Државни савјет и одлучио да се врати у родни Медун.Иако му је било 50 година, Марко се описменио и посветио писању. Сахрањен је на тврђави у Медуну, где се данас налазе два споменика - стара, оригинална надгробна плоча коју је подигла његова жена Стефа и друга, подигнута неколико година након њене смрти.

Миљанов је био народни човјек у најбољем значењу, мудра глава и разборит родољуб, сам собом примјер јунаштва и честитости . У касним годинама се прихватио писања, не само да — као што он каже — „забиљежи оно што не треба заборавити, што би било гријех заборавити о његовом племену и о људима и јунацима из његовог краја“, него и да да моралну историју и да, по своме искуству ратника, војсковође и народног предводника и човјека, поучи и подстакне на добро.

Његово књижевно дјело, узето у цјелини, није ништа друго него оно што је био он сам, главом и духом и срцем својим.Примјери чојства и јунаштва“ почињу једном причом о томе како је љутња штетна и о томе какве неприлике људима доноси напрасита и пријека нарав. Овим примјером, испричаним у свега седам редака, интонирана је цијела књига.

Кроз цијело дјело постоје теме о којима говоре ови примјери: побједа над својим осјећањима узвисује човјека; пази шта ћеш рећи, а кад си дао ријеч, она те обавезује и на зло и на добро; братска љубав; част је скупља од живота; великодушност; опште добро изнад свега; не губи свијест о дужности ни онда кад ти је најтеже; шта је право јунаштво или не заборави да је јунак само онај који никада не заборавља да је човјек; побратимство; признање непријатељу, и тако даље до краја књиге, истичући кроз највећи број примјера прије свега част. Осјећању части, подређена су и најдубља осјећања, као што је родољубље, љубав, глад. Лјуди и јунаци гину, то је погибија, али не и смрт. Они остају да живе, у својим дјелима, у сјећању, у пјесми, у народу, у моралној и духовној повјесници његовој. Људи пролазе, јунаци гину, али за њима остају јуначки спомени.

Читаво дјело Марка Миљанова Поповића подређено је једној основној тези и једној главној теми — част.

Стварни, високо етички хуманитет стварао је свијест да се прегалаштвом и пожртвовањем може служити и народној и људској части само кроз часност појединаца. У том степеновању вриједности, духовна и морална својства добијају прво мјесто. Јунаштво без чојства само је доказ дивље снаге. Једино духовна снага и високи морални квалитети могу истрајати у злу и остати непобијеђени и онда када све материјалне моћи изгледају неповратно скршене.

Подизањем споменика Марку Миљановом Поповићу трајно се чувају успомене на једну од најзначајнијих личности црногорске историје, посебно заслужну за државни, друштвени, економски и културни развој Црне Горе.

Полазећи од наведеног, предлажемо Скупштини да донесе Одлуку као у тексту предлога.

СЕКРЕТАРИЈАТ ЗА КУЛТУРУ,ОМЛАДИНУ И ОДНОСЕ СА НВО